Man op KZN-plaas doodgeskietFoto: Reaction Unit South Africa. ŉ 38-jarige plaaswerker is Maandagoggend doodgeskiet op ŉ perdeplaas op Old Mainweg in Tongaat, KwaZulu-Natal. Reaction Unit South Africa het in ŉ verklaring gesê beamptes is omstreeks 02:00 deur ander werknemers na die plaas ontbied. “Toe ons by die toneel opdaag, kon daar vasgestel word dat vier mense in ŉ wit Chevrolet-voertuig na die oorledene gevra het,” lui die verklaring. Luidens die verklaring was twee van die verdagtes in polisieuniforms geklee en twee in gewone klere. “Die vier mans het na die slagoffer se kamer gegaan en ŉ bakleiery het uitgebreek oor die dienste van ŉ sangoma. Die verdagtes het glo geld by die slagoffer geëis en hy het toe probeer vlug.” Die slagoffer is drie keer geskiet, een keer in die kop en twee keer in die lyf. Die verdagtes het toe van die toneel gevlug. Paramedici het die man op die toneel stabiliseer en hom na ŉ hospitaal gehaas waar hy later aan sy beserings beswyk het. “Volgens ooggetuies was daar blouligte op die verdagtes se motor.” Kapt. Nqobile Gwala, woordvoerder van die polisie, het gesê ŉ saak van moord word ondersoek. Sy het bevestig verdagtes wat hulself as polisiebeamptes voorgedoen het, het omstreeks 23:00 ŉ huis binnegegaan en ŉ man doodgeskiet. “Hy het skietwonde aan sy arm, maag en kop opgedoen. Hy is na die hospitaal geneem waar hy later oorlede is,” het sy gesê. Volgens haar was die oorledene glo ŉ tradisionele geneesheer. Die polisie het gesê die motief vir die moord is steeds onbekend.